
AVIZ
asupra propunerii legislative pentru modificarea şi completarea Codului Fiscal din 22/12/2003

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Codului Fiscal din 22/12/2003, trimisă cu adresa nr. Pl.x-70  din 11 februarie 2009, înregistrată cu nr. 31/166 din 12 februarie 2009.

Propunerea legislativă a fost respinsă de Senat, în calitate de primă Cameră sesizată, în şedinţa din 4 februarie 2008.

Camera Deputaţilor este Cameră decizională conform prevederilor art. 75 alin. (1) şi (3) din Constituţia României, republicată, şi 92 alin. (9) pct. 2 din Regulamentul Camerei Deputaţilor, republicat.

Potrivit prevederilor art. 61 din Regulamentul Camerei Deputaţilor, Comisia a dezbătut această iniţiativă legislativă în şedinţa din   25  februarie 2009.

Membrii comisiei au examinat propunerea legislativă supusă avizării, expunerea de motive avizul favorabil al Consiliului Legislativ, cu nr. 680 din 06.06.2008, precum şi  punctul de vedere al Guvernului, transmis cu adresa nr. 2513 din 8.10.2008, prin care acesta nu susţine iniţiativa legislativă, menţionată mai sus.                                                                                                                                                                                                       

În urma dezbaterilor, cu majoritate de voturi (1 vot împotrivă), s-a hotărât avizarea negativă a propunerii legislative, întrucât introducerea unor măsuri pentru protecţia socială a persoanelor cu handicap şi a pensionarilor cu gradul I de invaliditate prin neimpunerea veniturilor din pensii creează un tratament discriminatoriu faţă de celelalte categorii de pensionari. Mai mult, membrii Comisiei au subliniat că la data de 1 ianuarie 2008 au intrat în vigoare prevederile Ordonanţei de urgenţă a Guvernului nr. 106/2007 pentru modificarea şi completarea Legii nr. 571/2003 prin care plafonul neimpozabil din pensii a fost stabilit la valoare de 1000 lei în vederea asigurării protecţiei sociale a tuturor categoriilor de pensionari.  
În raport de obiectul şi conţinutul său, proiectul de lege face parte din categoria legilor organice.

